
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	8 decembrie 2014

	Nr.
	4c-7/446 


RAPORT

asupra propunerii legislative pentru modificarea art.260 alin. (1) lit.e) din Legea nr.53/2003 -Codul Muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 452/2014 din 22 septembrie 2014, cu dezbaterea pe fond, în procedură obişnuită, a propunerii legislative pentru modificarea art.260 alin.(1) lit.e) din Legea nr.53/2003 - Codul Muncii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.157/17.02.2014)

· avizul favorabil al Comisiei juridice, de disciplină şi imunităţi 
(nr.4c-11/984/30.09.2014)
· avizul negativ al Comisiei pentru buget, finanţe şi bănci 
(nr.4c-2/511/26.11.2014)
· punctul de vedere, negativ, al Guvernului (nr.1099/05.06.2014).

Propunerea legislativă are ca obiect de reglementare modificarea art. 260 alin. (1) lit. e) din Legea nr. 53/2003 - Codul muncii, republicată, cu modificările şi completările ulterioare, în sensul stabilirii unei noi sancţiuni pentru angajatorul care primeşte la muncă până la 5 persoane fără încheierea unui contract individual de muncă. Astfel, se propune ca amenda reglementată în prezent pentru această faptă, între 10.000 şi 20.000 de lei, să fie înlocuită cu amendă de 5.000 de lei, la care se adaugă obligaţia angajatorului de a plăti contravaloarea impozitelor, taxelor şi contribuţiilor de asigurări sociale pe care acesta le-ar fi plătit dacă persoanele identificate ar fi fost angajate legal, pe o perioadă de 12 luni, cu un salariu minim pe economie.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 decembrie 2014 a participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice, domnul director Eduard Corjescu. 
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 17 septembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· măsurile propuse nu sunt de natură să vină în sprijinul persoanelor care lucrează fără încheierea unui contract de muncă, întrucât obligarea angajatorului de a plăti, pe lângă amendă, şi o sumă egală cu valoarea contribuţiilor de asigurări sociale, pentru o perioadă de 12 luni, nu echivalează cu asigurarea vechimii în muncă pentru acestea.
· în plus, în urma calculelor efectuate estimativ, prin raportare la salariul minim brut pe economie, ar rezulta sume de plată mult mai mici, care ar determina influenţe financiare asupra bugetului general consolidat, fiind încălcate astfel dispoziţiile art.138 alin.(5) din Constituţia României, republicată, cât şi cele ale art.7 alin.(1) din Legea responsabilităţii fiscal-bugetare nr.69/2010, cu privire la indicarea mijloacelor necesare acoperirii minusului de venituri.

PREŞEDINTE,



SECRETAR,

Florin Iordache



Mihăiţă Găină
Întocmit,

Consilier parlamentar Sorina Szabo

